《和黄元授送赵敦本赴万安宰》
宋代·王庭圭

欲救斯民病久尪，想君家谱有奇方。但须去恶犹去草，要使牧人如牧羊。

正值彫残经寇乱，还思激烈咏时康。当年手种闲桃李，今日成阴总类棠。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。